એણે કંઈ જવાબ ન આપ્યો. વળી પાછી એ મનમાં ને મનમાં ગુસ્સે થઈ…એકલતાની વેદના અનુભવતી એ આમ પડી રહેતી ત્યારે ઋતેશ પણ આવા જ સંવાદો બોલતો. આ ઘરમાં બધાં જ જાણે નારદનાં પાત્રની જેમ વર્તતાં. થોડીવાર રહીને પેલી બાઈને એણે ગુસ્સામાં કહ્યું, ‘તું જા. બપોર પછી આવજે. મને પડી રહેવા દે.’ બાઈ ચાલી ગઈ. એ એકલી પડી. પોતે એકલી હતી તેની સભાનતા આજે એને વધુ પીડતી હતી. ત્રણ દિવસનું કહીને આજે પાંચ દિવસેય ઋતેશ નહોતો આવ્યો.